Työttömiä oli toukokuussa melkein 30 000 enemmän kuin vuosi sitten. Tilastokeskuksen mukaan työttömyysaste kasvoi toukokuussa prosenttiyksiköllä vuodentakaisesta.

Työttömyysaste nousi toukokuussa 11,8 prosenttiin. Vuotta aikaisemmin työttömyysprosentti oli 10,8.

Tilastokeskuksen työvoimatutkimuksen mukaan työttömiä oli toukokuussa 324 000, eli 28 000 enemmän kuin vuosi sitten.

Työ- ja elinkeinoministeriön työllisyyskatsauksen mukaan Suomessa oli toukokuun lopussa yhteensä 329 600 työtöntä työnhakijaa. Se on 27 400 enemmän kuin vuotta aikaisemmin, mutta 9 000 vähemmän kuin huhtikuussa.

TEM:n katsauksesta selviää myös, että pitkäaikaistyöttömiä oli 105 500, eli 18 300 enemmän kuin vuotta aikaisemmin. Yli 50-vuotiaita työttömiä työnhakijoita oli 123 600, eli 9 800 enemmän kuin edellisenä vuonna.

Uusien avoimien työpaikkojen määrä lisääntyi. Uusia paikkoja ilmoitettiin Työ- ja elinkeinotoimistoihin toukokuussa 39 400, eli 3 000 enemmän kuin viime vuoden toukokuussa. Yhteensä paikkoja oli toukokuussa avoinna 85 900, eli 10 700 viime vuotta enemmän.

TEM:n tilaston lähteenä on TE-toimistojen asiakasrekisteri, kun taas Tilastokeskuksen tutkimus on otostutkimus.

Lindström: Uudistukset käyntiin nopeasti

Oikeus- ja työministeri Jari Lindström on osoittanut huolensa kasvaneesta työttömyydestä.

– Jotta saamme työllisyyden taas kasvu-uralle, on hallitusohjelman rohkeat uudistukset syytä toteuttaa mahdollisimman perusteellisesti ja nopeasti, Lindström kertoo työ- ja elinkeinoministeriön tiedotteessa.